b"\n_START_ARTICLE_\nBatalla naval de Sant Feliu de Gu\xc3\xadxols\n_START_SECTION_\nAntecedents\n_START_PARAGRAPH_\nEl Papa Mart\xc3\xad IV, que havia succe\xc3\xaft Climent IV va declarar al rei Pere el Gran privat dels seus regnes a causa de la seva intervenci\xc3\xb3 a Sic\xc3\xadlia arran de les Vespres Sicilianes, i don\xc3\xa0 la investidura com a rei d'Arag\xc3\xb3, rei de Val\xc3\xa8ncia i Comte de Barcelona el 27 d'agost de 1283 a Carles I d'Anjou, segon fill del rei Felip III de Fran\xc3\xa7a, sent coronat el 27 de febrer de 1284 a Par\xc3\xads._NEWLINE_L'ex\xc3\xa8rcit croat va sortir de Perpiny\xc3\xa0 el 13 de maig en direcci\xc3\xb3 als Pirineus, on es va trobar una forta resist\xc3\xa8ncia al Coll de Panissars, que el va fer retirar fins a Perpiny\xc3\xa0, per finalment creuar pel Coll de la Massana, arribant a Peralada, el quarter general de Pere el Gran d'on es va retirar a Girona, deixant al c\xc3\xa0rrec de la ciutat a Ramon Folc de Cardona amb les tropes del rei, les hosts dels nobles, i 600 sarra\xc3\xafns del regne de Val\xc3\xa8ncia, mentre el rei i l'Infant Alfons preparaven les seg\xc3\xbcents l\xc3\xadnies de defensa abans que els croats arribessin a Barcelona._NEWLINE_Les l\xc3\xadnies d'aprovisionament de l'ex\xc3\xa8rcit croat eren servides per via mar\xc3\xadtima entre els ports de Narbona, Aig\xc3\xbces Mortes i Marsella, i Roses, mentre que la flota de guerra croada composta per cent galeres, dominava la costa patrullant des dels ports de Roses i Sant Feliu de Gu\xc3\xadxols, mentre l'estol catal\xc3\xa0 de Ramon Marquet i Berenguer Mallol es preparava a Barcelona mentre Roger de Ll\xc3\xbaria tornava de Sic\xc3\xadlia, mentre els corsaris atacaven els vaixells de subministrament francesos.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nL'almirall franc\xc3\xa8s Guillem de Lodeva fou capturat, mentre que els supervivents, tret dels que podien valdre un rescat, foren concentrats en dues galeres que immediatament van ser enfonsades, partint els catalans amb les cinc galeres restants, aparellades amb la tripulaci\xc3\xb3 m\xc3\xadnima, cap a Barcelona. De Palam\xc3\xb3s va salpar un altre estol franc\xc3\xa8s per encal\xc3\xa7ar als catalans, que van abandonar les cinc galeres per guanyar velocitat i van girar cap a Mallorca, sent encal\xc3\xa7ats pels croats, que els van perdre durant la nit. Al mat\xc3\xad del 29 de juliol l'estol va entrar a Barcelona._NEWLINE_Unes setmanes m\xc3\xa9s tard, l'estol de Ramon Marquet i Berenguer Mallol es va reunir amb el de Roger de Ll\xc3\xbaria per guanyar la Batalla naval de les Formigues."